Skeda tas-Sommarju Eżekuttiv

Valutazzjoni tal-Impatt dwar Rakkomandazzjoni għal Deċiżjoni tal-Kunsill li tawtorizza l-ftuħ ta’ negozjati għal Ftehimiet ta’ Kummerċ Ħieles mal-Awstralja u New Zealand rispettivament

A. Ħtieġa li tittieħed azzjoni

Għaliex? X’inhi l-problema li qed tiġi indirizzata?

Il-politika kummerċjali l-ġdida tal-UE deskritta fil-Komunikazzjoni tal-Kummissjoni “Kummerċ għal Kulħadd”, tistabbilixxi li l-approċċ tal-UE lejn il-politika dwar il-kummerċ se ssir aktar effettiva biex jinkisbu riżultati ekonomiċi, se tkun aktar trasparenti, u mhux biss ibbażata fuq l-interessi tal-proġett, iżda wkoll fuq il-valuri. Dawn l-objettivi ġenerali jinkludu l-kummerċ u l-iżvilupp sostenibbli u l-promozzjoni tal-valuri u l-istandards tal-UE (bħalma huma d-drittijiet tal-bniedem, id-drittijiet tax-xogħol u l-protezzjoni tal-ambjent, tas-saħħa u tal-konsumatur) u l-iffaċilitar tal-kummerċ u l-investiment għall-SMEs. Programm ambizzjuż ta’ negozjati multilaterali u bilaterali huwa meħtieġ biex jintlaħaq il-potenzjal sħiħ mill-kummerċ. Dan jankra l-inizjattiva li għandha l-għan li jinfetħu n-negozjati dwar FTAs mal-Awstralja u New Zealand li hija inkluża fost l-inizjattivi konkreti elenkati f’“Kummerċ għal Kulħadd”. In-negozji tal-UE jħabbtu wiċċhom ma’ kundizzjonijiet ta’ aċċess relattivament inqas favorevoli għas-swieq tal-Awstralja u New Zealand meta mqabbla ma’ dawk il-pajjiżi mhux tal-UE li kkonkludew ftehimiet ta’ kummerċ ħieles (FTAs) mal-Awstralja u New Zealand. Minkejja li l-Awstralja u n-New Zealand għandhom livell baxx ta’ dazji applikati fuq l-importazzjoni, għal xi prodotti, iż-żewġ pajjiżi jimponu tariffi relattivament għolja, flimkien ma’ ostakoli mhux tariffarji inklużi regoli differenti. L-ambitu limitat ta’ ftehimiet settorjali eżistenti fis-seħħ, kemm mal-Awstralja kif ukoll ma’ New Zealand, ifisser ukoll li l-objettivi relatati mal-kummerċ globali tal-UE ma jistgħux jintlaħqu fir-rigward tal-Awstralja u New Zealand minħabba li hemm ftit regoli bilaterali rilevanti li huma sostantivi u li jistgħu jiġu infurzati, u l-ebda għodda ta’ infurzar ġenerali fl-oqfsa bilaterali tal-kummerċ u l-investiment.

X’mistenni jinkiseb b’din l-inizjattiva?

Kundizzjonijiet indaqs ma’ pajjiżi oħrajn li diġà għandhom trattament preferenzjali minħabba l-FTAs tagħhom mal-Awstralja u New Zealand. Jiġi attwat il-potenzjal mhux sfruttat ta’ flussi ta’ kummerċ u investiment bejn l-UE u l-Awstralja u bejn l-UE u New Zealand. Dan jista’ jinkiseb billi jitnaqqsu l-ostakli eżistenti għall-kummerċ u l-investiment, b’kont meħud tas-sensitivitajiet agrikoli tal-UE, u permezz tal-esplorazzjoni ta’ kooperazzjoni regolatorja f’oqsma magħżula kif xieraq. Jinħoloq qafas ġdid b'settijiet ta’ regoli komprensivi, progressivi u aġġornati għar-relazzjonijiet tal-kummerċ u tal-investiment mal-Awstralja u ma’ New Zealand. Dan huwa wkoll fid-dawl tal-ftehimiet dwar l-oqfsa politiċi li ġew konklużi reċentement kemm mal-Awstralja kif ukoll ma’ New Zealand rispettivament.

X’inhu l-valur miżjud ta’ azzjoni fil-livell tal-UE?

L-objettivi prinċipali ta’ politika ta’ intervent huma tnejn: biex jitjiebu l-kondizzjonijiet speċifiċi għaż-żieda tal-kummerċ u l-investiment tal-UE mal-Awstralja u ma’ New Zealand, waqt li jiġu implimentati l-għanijiet tal-politika kummerċjali ġenerali tal-UE kif stabbiliti fil-Komunikazzjoni “Kummerċ għal Kulħadd”. Skont l-Artikolu 3 moqri flimkien mal-Artikolu 207 tat-Trattat dwar il-Funzjonament tal-Unjoni Ewropea (TFUE) l-UE biss tista’ tinnegozja ftehimiet kummerċjali. Skont l-Artikolu 5(3) tat-Trattat dwar l-Unjoni Ewropea (TUE), il-prinċipju tas-sussidjarjetà ma japplikax fl-oqsma tal-kompetenza esklussiva tal-UE.

B. Soluzzjonijiet

Liema huma l-alternattivi leġiżlattivi u mhux leġiżlattivi li ġew ikkunsidrati? Teżisti xi għażla ppreferuta, jew le? Għaliex?

Ġew analizzati tliet għażliet ta’ politika. Għażla A (“xenarju ta’ referenza”) tfisser it-tkomplija tal-qafas attwali, iżda dan jista’ jwassal għal deterjorazzjoni relattiva f’relazzjoni kummerċjali bilaterali filwaqt li ma jintlaħqux l-objettivi. Għażla B tkun tinkludi x-xenarju bażi u t-titjib tal-implimentazzjoni tal-ftehimiet bilaterali settorjali eżistenti jew ftehimiet oħra speċifiċi għas-settur li jibnu fuq ftehimiet settorjali bilaterali eżistenti. L-għażla B ma ġietx żviluppata aktar minħabba li mhix politikament vijabbli la għall-Awstralja u lanqas għal New Zealand. L-għażla C tipprovdi għal żewġ ftehimiet komprensivi u moderni paralleli — wieħed mal-Awstralja u wieħed ma’ New Zealand. Dan ikun jinvolvi sforz kbir biex jelimina l-ostakli tariffarji u nontariffarji, il-liberalizzazzjoni u l-faċilitazzjoni ta’ servizzi u investiment, il-protezzjoni tal-investiment, kif ukoll il-provvediment għal aktar kooperazzjoni regolatorja, filwaqt li jitqiesu s-sensittivitajiet eżistenti u l-eċċezzjonijiet. Din l-għażla hija maqsuma f’għażliet sekondarji skont il-livell ta’ ambizzjoni: C1) xenarju konservattiv, ta’ liberalizzazzjoni parzjali u C2) xenarju ta' aktar liberalizzazzjoni inkluża l-liberalizzazzjoni sħiħa tat-tariffi tal-importazzjoni fuq prodotti. L-għażla C kienet ibbażata fuq diskussjonijiet paralleli mal-Awstralja u New Zealand dwar id-definizzjoni tal-kamp ta’ applikazzjoni tal-ftehimiet ta’ kummerċ ħieles futuri. L-għażla ppreferuta tal-UE tkun l-għażla C2, kif emendata b’kont meħud tas-sensittivitajiet notevoli ta’ subsetturi agrikoli, kif muri wkoll mill-analiżi tal-valutazzjoni tal-impatt.

Liema għażla u min jappoġġaha?

Il-Kummissjoni Ewropea u l-awtoritajiet Awstraljani u ta' New Zealand rispettivament jappoġġaw l-alternattiva C, peress li hija ta’ benefiċċju għal kull naħa. Il-maġġoranza tal-partijiet interessati tas-settur tan-negozju huma wkoll favur FTAs ġodda mal-Awstralja u New Zealand rispettivament biex ikomplu jsaħħu r-rabtiet ekonomiċi. Eċċezzjoni notevoli hija l-partijiet konċernati tan-negozju ta’ xi sottosetturi agrikoli tal-UE, li mhumiex favur liberalizzazzjoni sħiħa ta’ prodotti speċifiċi. Il-partijiet konċernati tas-settur mhux għall profitt saħqu fuq l-importanza taż-żamma ta’ livelli għoli ta’ standards fl-oqsma soċjali, ambjentali, tal-konsumatur u oqsma oħra, u biex jissalvagwardjaw id-dritt ta’ regolamentazzjoni li għandhom il-gvernijiet. Dawn huma f’konformità mal-għanijiet tal-politika tal-UE dwar il-kummerċ ħieles (FTAs).

C. Impatti tal-għażla ppreferuta

X’inhuma l-benefiċċji tal-għażla ppreferuta?

L-għażla ta’ politika preferuta għandha impatt ekonomiku ġeneralment pożittiv fuq l-UE, l-Awstralja u New Zealand. Għall-UE, din l-alternattiva hija stmata li tiġġenera bidla fil-PDG reali ta’ madwar 0.02 % li, minħabba d-daqs tal-ekonomija tal-UE, hija meqjusa sinifikanti (EUR 4.9 biljun) fuq medda twila ta’ żmien. Il-benesseri ekonomiku qed jiżdied b’EUR 4.8 biljun fuq perjodu ta’ żmien twil. Għall-Awstralja, il-PDG reali hu stmat li jikber b’ 0.20 % (EUR 4.2 biljun) u l-benessri ekonomiku b’EUR 1.8 biljun fuq perjodu ta’ żmien twil. Għal New Zealand, il-PDG reali hu stmat li jikber b’ 0.52 % (EUR 1.3 biljun) u l-benessri ekonomiku b’EUR 0.6 biljun fuq perjodu ta’ żmien twil. Din l-għażla tkun ta’ benefiċċju ekonomiku kbir, filwaqt li titqies is-sensittività ta’ sottosetturi agrikoli speċifiċi. L-impatti soċjali (b’mod partikolari s-salarji u l-impjiegi) x’aktarx li jkunu kemxejn pożittivi fl-UE, fl-Awstralja u fi New Zealand. L-effetti ġenerali fuq id-drittijiet ekonomiċi u soċjali tal-bniedem (standard adegwat ta’ għajxien, id-dritt għax-xogħol, il-protezzjoni soċjali) u drittijiet oħrajn derivati minn benefiċċji soċjali ikunu pożittivi.

X’inhuma l-kostijiet tal-għażla ppreferuta?

Bħala konsegwenza tas-soltu tat-tnaqqis tal-ostakli fil-kummerċ, żieda fl-attività ekonomika se tirriżulta f’gassijiet bl-effett ta’ serra (CO2) daqsxejn ogħla (żieda fl-Awstralja ta’ 0.38 % u fi New Zealand ta’ 0.64 %, u fi ħdan l-UE b’ 0.04 %), u tnaqqis fil-bqija tad-dinja, u dan iwassal għal żieda marġinali globali fuq perjodu fit-tul. L-UE tipprevedi dispożizzjonijiet fil-ftehim dwar il-prinċipji tal-protezzjoni ambjentali f’kapitolu dwar il-kummerċ u l-iżvilupp sostenibbli. Il-liberalizzazzjoni tal-kummerċ tista’ twassal għal qgħad (riallokazzjoni) tranżitorju fi ftit setturi. B’mod partikolari, aċċess akbar għas-suq primarju tal-agrikoltura jista’ jaffettwa b’mod negattiv l-impjiegi rurali tal-bdiewa ż-żgħar fl-UE.

Kif se jiġu affettwati n-negozji, l-SMEs u l-mikrointrapriżi?

L-għażla ta’ politika ppreferuta se tinkludi t-tnaqqis komprensiv tal-ostakoli għal oġġetti u servizzi għall-esportazzjoni u l-investimenti tal-UE fl-Awstralja u New Zealand. Dispożizzjonijiet li jissimplifikaw il-proċeduri doganali u l-amministrazzjoni jibbenefikaw l-esportaturi ż-żgħar u għalhekk huma importanti ħafna għall-intrapriżi żgħar u ta’ daqs medju (SMEs). Barra minn hekk, id-dispożizzjonijiet dwar il-kooperazzjoni bilaterali biex jittejjeb l-aċċess tal-SMEs għall-informazzjoni jtejbu it-trasparenza.

Se jkun hemm impatti sinifkanti fuq il-baġits nazzjonali u l-amministrazjonijiet?

L-ebda impatt sinifikanti mhuwa mistenni mill-FTAs fuq il-baġits u l-amministrazzjonijiet nazzjonali. (L-impatt dirett fuq il-baġit tal-UE jkun negattiv minħabba d-dħul tariffarju mitluf.)

Se jkun hemm xi impatti sinifikanti oħrajn?

L-ebda.

D. Segwitu

Meta se tiġi rieżaminata l-politika?